SKRIFTLIG FORESPØRGSEL E-0928/03

af José Mendiluce Pereiro (PSE), Alexander de Roo (Verts/ALE),Chris Davies (ELDR), Miquel Mayol i Raynal (Verts/ALE)og Rijk van Dam (EDD) til Kommissionen

(24. marts 2003)

Om: Indgåelse af en offentlig aftale om miljøundersøgelserne i forbindelse med omledning af Ebro

Kommissionen undersøger i øjeblikket, hvorvidt den spanske vandmiljøplan (Plan Hidrológico Nacional PHN) er forenelig med fællesskabslovgivningen.

Den spanske regering har oprettet et statsejet selskab Infraestructures del Trasvase, Sociedad Anónima (Trasagua), med det formål som et led i den nationale vandmiljøplan at udvikle og gennemføre omledningsarbejder af Ebro(1).

Trasagua synes, for så vidt angår bestemmelserne om offentlige kontrakter, at have status som offentligretsligt organ og er oprettet, finansieret og kontrolleret af den spanske regering. Derfor finder Rådets direktiv 92/50/EØF(2) om samordning af fremgangsmåderne ved indgåelse af offentlige tjenesteydelsesaftaler anvendelse.

Ikke desto mindre har Trasagua i august 2002 indgået en aftale om undersøgelse af de indvirkninger, omledningen af vandet fra Ebro vil have på miljøet(3), til et beløb på 1 705 524 EUR uden at offentliggøre udbuddet i Den Europæiske Unions Tidende(4).

Hvad agter Kommissionen at gøre med hensyn til denne overskridelse af fællesskabsretten?

Har Kommissionen allerede truffet forholdsregler i denne sag?

Mener Kommissionen, at EU's medfinansiering af omledningen af Ebro bør være betinget af overholdelse af fællesskabsbestemmelserne om offentlige aftaler?

(1) Det statsejede selskab Infraestructures del Trasvase, Sociedad Anónima (Trasagua) blev godkendt af Ministerrådet den 7. december 2001.

(2) EFT L 209 af 24.7.1992, s. 1.

(3) Kaldet teknisk bistand til udarbejdelse af miljøundersøgelsen om vandoverførselsplaner i henhold til artikel 13 i Lov 10/2001 af 5. juli (PHN). Jf. dagbladet La Verdad af 3.8.2002.

(4) Boletín Oficial del Estado 260 af 30.10.2002.

Svar afgivet på Kommissionens vegne af Frederik Bolkestein

(13. maj 2003)

Kommissionen modtog i januar 2003 to klager over den spanske vandmiljøplan, særlig med hensyn til den mulige uforenelighed af de udbud, der i 2002 blev bekendtgjort for kontrakter om teknisk bistand vedrørende udarbejdelsen af miljøundersøgelserne i forbindelse med omledningen af vandet fra floden Ebro.

Som de ærede medlemmer nævner i deres forespørgsel, blev selskabet Trasagua i marts 2002 oprettet af staten med det formål at tildele kontrakter om udførelse og/eller drift af arbejder og andre aktiviteter i forbindelse med omledningen af vandet fra Ebro.

Kommissionen er i færd med nøje at undersøge klagernes indhold. Er selskabet Trasagua at betragte som et offentligretligt organ(1) og dermed som ordregivende myndighed, skal det overholde fællesskabsreglerne om indgåelse af offentlige kontrakter, bl.a. princippet om offentliggørelse.

Kommissionen skal erindre om, at EF-Domstolen allerede har en sag(2) til behandling om begreberne ordregivende myndighed og offentligretligt organ, bl.a. fortolkningen heraf i spansk ret. Generaladvokaten fremsatte sit forslag til afgørelse den 7. november 2002.

Som led i traktatbrudssagen vil Kommissionen meddele de spanske myndigheder sine bemærkninger og anmode dem om visse præciseringer vedrørende den mulige overtrædelse af fællesskabsretten.

Fællesskabsstøtte under strukturfondene og Samhørighedsfonden er udtrykkelig betinget af, at al gældende fællesskabslovgivning, herunder også udbudsreglerne, bliver overholdt.

(1) Ved offentligretligt organ forstås et organ: hvis opgave det er at imødekomme almenhedens behov, dog ikke på det erhvervs- eller forretningsmæssige område som er en juridisk person hvis drift enten for mere end halvdelens vedkommende finansieres af staten, regionale eller lokale myndigheder eller andre offentligretlige organer eller er underlagt disses kontrol, eller hvortil staten, regionale eller lokale myndigheder eller andre offentligretlige organer kan udpege mere end halvdelen af medlemmerne i administrations-, ledelses- eller tilsynsorganer.

(2) Sag C-283/00, Kommissionen mod Spanien.